[pic] | EUROOPA KOMISJON |

Brüssel 4.5.2010

KOM(2010)201 lõplik

2010/0111 (NLE)

Ettepanek:

NÕUKOGU MÄÄRUS (EL) nr …/…,

[kuupäev],

millega muudetakse määrust (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine

SELETUSKIRI

ETTEPANEKU TAUST

Ühepoolseid Euroopa Liidu tariifikvoote on vaja selliste toodete puhul, mida ei toodeta liidus piisavalt, et rahuldada liidu töötleva tööstuse vajadusi jooksval kvoodi kehtivusajal. Vastuseks mitmete liikmesriikide taotlustele kaalus komisjon koos asjaomaste valitsuste ekspertidega, kas on vaja avada teatavaid põllumajandus- ja tööstustooteid hõlmavad ühepoolsed tariifikvoodid.

Selleks et liidu nõudlust kõnealuste toodete järele saaks rahuldada kõige soodsamatel tingimustel, võttis nõukogu 22. detsembril 2009. aastal vastu määruse (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine ning millega tunnistatakse kehtetuks nõukogu määrus (EÜ) nr 2505/96.

Seetõttu tuleks vajalikele kogustele avada liidu tariifikvoodid ühise tollitariifistiku ühepoolse tollimaksu nullmääraga või vähendatud tollimaksumääraga, häirimata seejuures kõnealuste toodete turgusid. Tollitariifistiku majandusküsimuste töörühma koosolekul peetud arutelud näitasid, et liikmesriigid on nõus avama uue kvoodi ja määruse ettepanekuga hõlmatud toodete kvoote suurendama, häirimata seejuures nende kaupade turgusid.

Ettepanek on kooskõlas põllumajandus-, kaubandus-, ettevõtlus-, arengu- ja välispoliitikaga. Eelkõige ei rakendata käesolevat ettepanekut ELiga sooduskaubanduslepingud (nt üldine soodustuste süsteem, AKV süsteem, Lääne-Balkani kandidaatriigid või potentsiaalsed kandidaatriigid) sõlminud riikide arvelt.

HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Konsulteeriti tollitariifistiku majandusküsimuste töörühmaga, kes esindab kõigi liikmesriikide tootmisharusid. Kõik loetletud kvoodid on töörühmas saavutatud kokkuleppe tulemus.

Märkimisväärseid pöördumatute tagajärgedega riske ei ole nimetatud.

Käesolev ettepanek läbib talitustevahelise konsultatsioonimenetluse ja see avaldatakse pärast selle vastuvõtmist nõukogus.

ETTEPANEKU ÕIGUSLIK KÜLG

Nõukogu määruse (millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine) muudatus, mille õiguslik alus on Euroopa Liidu toimimise lepingu artikkel 31. Vastavalt kõnealusele artiklile kinnitab nõukogu ühepoolsete tariifikvootide kohaldamise komisjoni ettepaneku põhjal kvalifitseeritud häälteenamusega.

Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

Meetmed on kooskõlas põhimõtetega, mille eesmärk on lihtsustada menetlusi väliskaubandusega tegelevate ettevõtjate jaoks, ning komisjoni 1998. aasta teatisega ühepoolsete tariifide peatamise ja kvootide kohaldamise kohta (vt EÜT C 128, 25.4.1998, lk 2).

MÕJU EELARVELE

Saamata jäävad tollimaksud kogusummas 1 613 617 eurot.

2010/0111 (NLE)

Ettepanek:

NÕUKOGU MÄÄRUS (EL) nr …/…,

[kuupäev],

millega muudetakse määrust (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 31,

võttes arvesse Euroopa Komisjoni ettepanekut

ning arvestades järgmist:

1. Selleks et tagada teatavate liidus alatoodetud kaupade piisav ja püsiv tarnimine ning et vältida võimalikke turuhäireid, avati nõukogu määrusega (EL) nr 7/2010[1] teatavaid põllumajandus- ja tööstustooteid hõlmavad ühepoolsed tariifikvoodid, mille raames kõnealuseid tooteid võib importida tollimaksu nullmääraga. Samal põhjusel on vaja alates 1. juulist 2010 avada teatavate toodete asjakohaseid koguseid hõlmavad uued tollimaksu nullmääraga tariifikvoodid.

2. Järjekorranumbrit 09.2814, 09.2816 ja 09.2807 kandvate ühepoolsete liidu tariifikvootide mahud ei ole piisavad liidu tööstuse vajaduste rahuldamiseks. Seepärast tuleks kõnealuseid kvoodimahtusid suurendada.

3. Järjekorranumbrit 09.2907 kandva liidu ühepoolse tariifikvoodi tootekirjeldus tuleks üle vaadata.

4. Seepärast tuleks määrust (EL) nr 7/2010 vastavalt muuta.

5. Kuna käesolevas määruses sätestatud tariifikvoodid peavad jõustuma 1. juulist 2010, tuleks käesolevat määrust kohaldada alates samast kuupäevast ning see peaks jõustuma viivitamata,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) nr 7/2010 lisa muudetakse järgmiselt:

1) lisatakse käesoleva määruse I lisas sätestatud rida;

2) tariifikvootide read, mis kannavad järjekorranumbreid 09.2814, 09.2907, 09.2816 ja 09.2807, asendatakse käesoleva määruse II lisas sätestatud ridadega.

Artikkel 2

Käesolev määrus jõustub selle Euroopa Liidu Teatajas avaldamise päeval.

Määrust kohaldatakse alates 1. juulist 2010.

Käesolev määrus on tervikuna siduv ja aluslepingute kohaselt liikmesriikides vahetult kohaldatav.

Brüssel,

Nõukogu nimel

eesistuja

I LISA

Artikli 1 lõikes 1 osutatud tariifikvoodid

Jrk nr | CN-kood | TARIC | Kauba kirjeldus | Kvoodi kehtivusaeg | Kvoodi maht | Kvoodi tollimaksumäär (%) |

09.2635 | ex 9001 10 90 | 20 | Optilised kiud rubriigi 8544 klaaskiudkaablite valmistamiseks (1) | 1.7.-31.12. | 1 150 000 km | 0 % |

II LISA

Artikli 1 lõikes 2 osutatud tariifikvoodid

Jrk nr | CN-kood | TARIC | Kauba kirjeldus | Kvoodi kehtivusaeg | Kvoodi maht | Kvoodi tollimaksumäär (%) |

09.2814 | ex 3815 90 90 | 76 | Titaandioksiidist ja volframtrioksiidist koosnev katalüsaator | 1.1.-31.12. | 2 200 tonni | 0 % |

09.2907 | ex 3824 90 97 | 86 | Pulbriline fütosteroolide segu, mis sisaldab — steroole vähemalt 75 % massist ja — stanoole kuni 25 % massist ning mida kasutatakse stanoolide/steroolide või stanool-/steroolestrite tootmisel (1) | 1.1.-31.12. | 2 500 tonni | 0 % |

09.2816 | ex 3912 11 00 | 20 | Tselluloosatsetaadi helbed | 1.1.-31.12. | 58 500 tonni | 0 % |

09.2807 | ex 3913 90 00 | 86 | Mittesteriilne naatriumhüaluronaat | 1.1.-31.12. | 150 000 g | 0 % |

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS:

Nõukogu määrus, millega muudetakse määrust (EL) nr 7/2010, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine

2. EELARVEREAD:

Peatükk ja artikkel: peatükk 1 2, artikkel 1 2 0

Aastaks 2010 eelarvestatud summa: 14 079 700 000 eurot

3. FINANTSMÕJU

( Ettepanekul puudub finantsmõju

x( Ettepanekul ei ole finantsmõju kulude poolele, kuid sellel on finantsmõju tulude poolele. Mõju on järgmine:

miljonites eurodes (üks koht pärast koma)

Eelarverida | Tulud[2] | 6 kuud, alates 1.7.2010 | [2010] |

Artikkel 1 2 0 | Mõju omavahenditele | - 1,6 |

I LISA

Kehtiv alates 1.7.2010:

Artiklis 1 osutatud tariifikvoodid

Toote kirjeldus | Kvoodi maht (ühikut/tonni) | Hinnanguline hind (eurot km kohta) | Tolli-maksumäär (%) (ühised tollitariifid 2010) | Kvoodi tollimaks (%) | Eeldatav tulude vähenemine (eurodes) |

Optilised kiud 09.2635 | 1 150 000 km | 6,66 | 2,9 | 0 | 222 111 |

Tulude koguvähenemine: (222 111 eurot – 55 529 eurot) = 166 583 eurot (neto).

II LISA

Kehtiv alates 1. 7.2010:

Artiklis 2 osutatud tariifikvoodid

Toote kirjeldus | Kvoodi suuruse muutus (tonni/g) | Hinnanguline hind (eurot tonni kohta) | Tolli-maksumäär (%) (ühised tollitariifid 2010) | Kvoodi tollimaks (%) | Eeldatav tulude vähenemine võrreldes eelmise kvoodi kehtivusajaga (eurodes) |

09.2814 Katalüsaator | + 600 tonni (esialgne maht: 1 600 tonni) | 4 500 EUR / t | 6,5 | 0 | + 175 500 |

09.2816 Helbed | + 21 500 tonni (esialgne maht: 37 000 tonni) | 933 EUR / t | 6,5 | 0 | + 1 303 868 |

09.2807 Hüaluronaat | + 40 000 g (esialgne maht: 110 000 g) | 173 081 EUR/kg | 6,5 | 0 | +450 011 |

Tulude koguvähenemine võrreldes kvoodi eelmise kehtivusajaga: (1 929 379 eurot – 482 345 eurot) = 1 447 034 eurot (neto).

4. Pettusevastased meetmed

Tariifikvootide haldamist reguleerivad sätted sisaldavad ka vajalikke meetmeid pettuse ja eeskirjade eiramise ennetamiseks ning kaitseks nende vastu.

5. Muud märkused

[1] ELT L 3, 7.1.2010, lk 1.

[2] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab olema märgitud netosumma, st brutosumma pärast 25 % sissenõudmiskulude mahaarvamist.